CELEX: 62020TN0513
Language: ro
Date: 2020-08-14 00:00:00
Title: Cauza T-513/20: Acțiune introdusă la 14 august 2020 – Asempre/Comisia

28.9.2020   
            
            
               RO
            
            
               Jurnalul Oficial al Uniunii Europene
            
            
               C 320/32
            
         
      Acțiune introdusă la 14 august 2020 – Asempre/Comisia
      (Cauza T-513/20)
      (2020/C 320/64)
      Limba de procedură: spaniola
      
         Părțile
      
      
         Reclamantă: Asociación Profesional de Empresas de Reparto și Manipulado de Correspondencia (Asempre) (Madrid, Spania) (reprezentanți: J. Piqueras Ruiz, I. Igartua Arregui și M. Troncoso Ferrer, avocați)
      
         Pârâtă: Comisia Europeană
      
         Concluziile
      
      Reclamanta solicită Tribunalului:
      
                  —
               
               
                  anularea Deciziei C(2020) 3108 final a Comisiei Europene din 14 mai 2020 privind ajutorul de stat SA.50872 (2020/NN) – Compensație în favoarea Correos pentru îndeplinirea obligației de serviciu universal, 2011-2020 și, în consecință,
               
            
                  —
               
               
                  obligarea Comisiei la plata cheltuielilor de judecată.
               
            
         Motivele și principalele argumente
      
      Prezenta acțiune este îndreptată împotriva Deciziei C(2020) 3108 final a Comisiei Europene din 14 mai 2020 privind ajutorul de stat SA.50872 (2020/NN) – Compensație în favoarea Correos pentru îndeplinirea obligației de serviciu universal, 2011-2020, prin care Comisia a decis, între alte aspecte, că compensația pentru îndeplinirea unui serviciu public acordată Correos în perioada 2011-2020 constituie un ajutor de stat ilegal în sensul articolului 107 alineatul (1) din TFUE, dar acesta este totuși compatibil cu piața internă, în temeiul articolului 106 alineatul (2) TFUE.
      În susținerea acțiunii, reclamanta invocă trei motive.
      
                  1.
               
               
                  Primul motiv, întemeiat pe săvârșirea unei erori vădite de apreciere.
                  
                              —
                           
                           
                              Reclamanta susține că Comisia a considerat în mod greșit că o parte din compensația acordată de stat în perioada analizată trebuia imputată perioadei anterioare anului 2011 și anume perioadei 2007-2010. Or, dacă se pretinde că postul bugetar de referință corespunde prestării serviciului public universal de către Correos în cursul anilor 2008, 2009 sau 2010 și că trebuie considerat, prin urmare, un ajutor imputabil acestor perioade, ar fi trebuit să se indice astfel în codul bugetar, precedat de anii „2007”, „2008”, „2009” sau, respectiv, „2010”. Nu aceasta este însă situația. Dimpotrivă, posturile au fost identificate ca 2011 1701 491N 441 și 2013 1703 491N 442. Aceasta înseamnă că au fost atribuite unui serviciu realizat și lichidat în această perioadă de un an, iar nu în alta.
                           
                        
            
                  2.
               
               
                  Al doilea motiv, întemeiat pe săvârșirea unei erori vădite de apreciere și pe încălcarea articolului 22 din Directiva 97/67/CE a Parlamentului European și a Consiliului din 15 decembrie 1997 privind normele comune pentru dezvoltarea pieței interne a serviciilor poștale ale Comunității și îmbunătățirea calității serviciului (JO 1997, L 15, p. 14, Ediție specială, 06/vol. 3, p. 12).
                  
                              —
                           
                           
                              Se susține în această privință că costul notificărilor administrative în perioada în cauză nu putea face obiectul unei compensații acordate de stat, întrucât compensația respectivă constituie un ajutor ilegal și incompatibil de care totuși Comisia nu a ținut seama în decizia atacată. Astfel, Comisia adoptă un criteriu total opus celui al Comisión Nacional de los Mercados y de la Competencia (Comisia Națională a Piețelor și a Concurenței), incluzând costul notificărilor administrative în obligațiile de serviciu universal și, în consecință, considerând că acest cost poate fi compensat în mod valabil prin contribuții de stat. Or, înlăturând în acest mod poziția Comisión Nacional de los Mercados y de la Competencia ca autoritate de reglementare a sectorului poștal, Comisia și-a încălcat obligația de a respecta garanțiile procedurale care trebuie să orienteze aplicarea articolului 107 TFUE.
                           
                        
            
                  3.
               
               
                  Al treilea motiv, întemeiat pe săvârșirea unei erori vădite de apreciere și pe încălcarea articolului 107 TFUE.
                  
                              —
                           
                           
                              Se afirmă în această privință că Comisia nu ar fi trebuit să excludă din calculul ajutorului în cauză cuantumurile scutirilor de impozitul pe bunuri imobile și de impozitul pe activitățile economice.